ของสะสม
ผลสำรวจของ Sure Women Linen Dry ปรากฏว่า โดยเฉลี่ยสุภาพสตรีอังกฤษจะใช้จ่ายสำหรับตัวเองประมาณ 1.03 แสนเหรียญสหรัฐ
31 ก.ค. 2555

โดย...ธีระ ภู่ตระกูล,CFP
ผลสำรวจของ Sure Women Linen Dry ปรากฏว่า โดยเฉลี่ยสุภาพสตรีอังกฤษจะใช้จ่ายสำหรับตัวเองประมาณ 1.03 แสนเหรียญสหรัฐ ในชีวิตของเขา ซึ่งแปลออกได้ว่ามีการซื้อรองเท้าจำนวน 271 คู่ เสื้อผ้า 185 ชุด และกระเป๋าถือ 145 ใบ สำหรับสุภาพสตรีที่มีอายุต่ำกว่า 25 ปี ซึ่งอยู่ในกลุ่มของ Millennial Generation จะมีค่าใช้จ่ายสูงกว่า หรือประมาณ 1.6 แสนเหรียญสหรัฐ ตลอดชีวิตของเขา เหมือนกับว่ามีผู้หญิงจำนวนมากขึ้น รวมถึงภริยาของผมด้วยที่จะยึดมั่นกับคำพูดของ Carrie Bradshaw ในรายการโทรทัศน์ Sex and the City ที่ว่าฉันชอบมีเงินในที่ที่ฉันสามารถมองเห็นได้ กล่าวคือ ในตู้เสื้อผ้าของฉัน (I like my money where I can see it – hanging in my closet) 
ผมเห็นด้วยกับผลสำรวจดังกล่าวมาก ผู้หญิงส่วนมากจะมีตู้เสื้อผ้าที่เดินเข้าไปได้ (Walkin Closet) แต่ภริยาผมเป็นห้องเก็บเสื้อผ้าที่สามารถเดินเข้าไปได้ (Walkin Room) ห้องนอนห้องที่สามของบ้านผมถูกเปลี่ยนเป็นห้องเก็บเสื้อผ้าของภริยาผมไปเรียบร้อยแล้ว ในการหาซื้อเสื้อผ้าผู้ชายก็เหมือนมาจากดาวอังคาร ผู้หญิงเหมือนกับมาจากดาวศุกร์ เหตุผลที่ภริยาผมมักจะพูดตลอดคือ ราคากระเป๋าถือของเธอมีแต่จะขึ้น และในอนาคตเธอก็สามารถให้กระเป๋าเหล่านั้นกับว่าที่ลูกสะใภ้ได้ ซึ่งผมมองว่าเป็นเหตุผลที่ยอมรับได้ เพราะผู้ชายเองก็ฟุ่มเฟือยกับสิ่งที่ไม่จำเป็นหลายอย่าง โดยเฉพาะกับรถยนต์ซึ่งมีแต่ราคาจะต่ำลง นอกเสียจากเป็นรุ่นที่อาจจะเป็นของสะสมได้
ผมมองว่าการลงทุนในสิ่งที่คุณชอบ ที่คุณรัก ก็อาจเป็นความคิดที่ดีได้ ซึ่งคงจะสนุกกว่าการลงทุนในหุ้นและพันธบัตรแน่ ภาพวาด ของเก่า เครื่องประดับ ไวน์ที่หายาก และรถโบราณ ล้วนแต่เป็นของสะสม และอาจมีสถานะเทียบเท่ากับชนิดหลักทรัพย์ชนิดหนึ่งได้ ผมเคยได้ยินเรื่องเกี่ยวกับศิลปินที่ผมชอบมากคนหนึ่ง ชื่อ Thomas Gainsborough ซึ่งเมื่อปี 2552 พ่อค้าภาพวาดคนหนึ่งในกรุงลอนดอน ชื่อ Philip Mould ได้ค้นพบภาพวาดด้วยสีน้ำมันที่เรียกกันว่า View of Ipswich ซึ่ง Gainsborough เป็นผู้วาด พ่อค้ารายนี้ซื้อภาพดังกล่าวในราคา 67,250 ปอนด์ (หรือเท่ากับ 3.3 ล้านบาท ตามอัตราแลกเปลี่ยนปัจจุบัน) และปัจจุบันนี้ภาพวาดดังกล่าวมีราคาอยู่ที่ 7.5 แสนปอนด์ (หรือเท่ากับ 36 ล้านบาท) 
ปัญหาของศิลปะ คือ มูลค่าจะขึ้นอยู่กับมุมมองของผู้ครอบครอง หรือผู้ประสงค์จะครอบครอง เพราะฉะนั้นอัตราส่วนทางการเงินต่างๆ อาทิ Price/Earning Ratio หรือ Discounted Cash Flow เป็นต้น จะไม่สามารถนำมาใช้ประโยชน์ได้ คำถามคือ ผมจะจ่าย 36 ล้านบาท สำหรับภาพวาดของ Gainsborough หรือไม่ หากผมมีเงิน คำตอบก็คือ ผมคงยอมจ่าย หากศิลปะเป็นกิเลสของคุณ คุณควรจะทำการบ้านให้เรียบร้อยก่อนที่จะลงทุน ส่วนตัวผมมองหลักทรัพย์ชนิดนี้เหมือนกับเป็นงานอดิเรก แทนที่จะเป็นการลงทุนที่อาจทำให้คุณร่ำรวยมหาศาลได้